Бжьыпэр яубыд
«Эльбрусское кольцо» дунейпсо зэпеуэм и IыхьитIым кърикIуахэм къызэрагъэлъагъуэмкIэ, УФ-м и командэм пашэныгъэр иубыдащ. Пщэрылъ хэха 12-р ягъэзэщIа нэужь, Урысейм IэщэкIэ ЗэщIэузэда и Къарухэм я бгылъэ къудамэм и командэм къихьащ балл 11679-рэ. Абы кIэлъокIуэ балл 7996-рэ зыIэрызыгъэхьа Китайр. Ещанэр зыубыдар Къэзахъстанырщ (6632-рэ). Ираныр еплIанэщ (6631-рэ). Зэпе- уэм хэт гупхэм къапэщылъщ иджыри пщэрылъ тIурытI ягъэзэщIэну.
ШыщхьэуIум и 7-м Урысейм, Китайм, Къэзахъстаным, Ираным я командэхэм Iуащхьэмахуэ ихъуреягъкIэ яубзыхуа, километри 100 зи кIыхьагъ махуих гъуэгуанэр къызэпача нэужь, «Эльбрусское кольцо» дунейпсо зэпеуэм и етIуанэ Iыхьэр яухащ. Апхуэдэуи зэпеуэм и етIуанэ Iыхьэр щекIуэкIым, зэхьэзэхуэм хэтахэм къызэранэкIащ къуршхэр, мылджейхэр, къуэладжэхэр, икIи абыхэм ягъэзэщIэн хуей хъуащ пщэрылъ хэха 14-м ящыщу 6-р.
Зэхьэзэхуэм хэтахэм фIы дыдэу ягъэзэщIащ пщэрылъ хэха №12-р — «мылылъэ щIыпIэр». Ар хуэзэрт «Мир» станцым. Метр 3500-рэ лъагапIэм дэкIыу къехыжыну я къалэнт зэпеуэм хэтхэм. Мы зэхьэзэхуэми къыщыхэжаныкIар Урысейм IэщэкIэ ЗэщIэузэда и Къарухэм я гупырщ (балл 970-рэ). Къэзахъстаныр етIуанэщ (721-рэ). Абы кIэлъокIуэ Китайр (643-рэ). Ираныр еплIанэщ (575-рэ).
Къыхуагъэува къалэнхэр ягъэзэщIа нэужь, зэхьэзэхуэм хэтахэр Азау хуейм къехыжащ.
Зэхьэзэхуэм и ещанэ Iыхьэм ипкъ иткIэ, пIалъэ пыухыкIам тещIыхьауэ гъуэгуанэр къэмыувыIэу зэпачынущ командэхэм. Апхуэдэуи Азау хуейм (м 2300-рэ) къыщыщIэдзауэ метр 4130-рэ зи лъагагъ «Приют 11»-м нэскIэ дэкIа нэужь, зэпеуэр «Iуащхьэмахуэ къэщтэн» пщэрылъ хэхамкIэ зэхуащIыжынущ.
УЭРКЪ Жыраслъэн.
